SL Uradni list Evropske unije L 90/99

IZVEDBENI SKLEP KOMISIJE

z dne 11. marca 2013

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2013) 1279)

(Besedilo velja za EGP)

(2013/161/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. Navedena direktiva zahteva, da tretje države, iz katerih se državam članicam dovoli uvoz živali in živalskih proizvodov, ki jih zajema navedena direktiva, predložijo načrt spremljanja ostankov, ki zagotavlja potrebna jamstva. Navedeni načrt bi moral vključevati vsaj skupine ostankov in snovi iz navedene Priloge I.

(2) S Sklepom Komisije 2011/163/EU (2) so bili odobreni načrti iz člena 29 Direktive 96/23/ES (v nadaljnjem besedilu: načrti), ki so jih predložile nekatere tretje države s seznama v Prilogi k Sklepu za živali in živalske proizvode z navedenega seznama.

(3) Glede na nedavne načrte, ki so jih predložile nekatere tretje države, in dodatne informacije, ki jih je pridobila Komisija, je treba posodobiti seznam tretjih držav, iz katerih je državam članicam dovoljeno uvažati nekatere živali in živalske proizvode, kot določa Direktiva 96/23/ES in ki so trenutno navedeni v Prilogi k Sklepu 2011/163/EU (v nadaljnjem besedilu: seznam).

(4) Bosna in Hercegovina je Komisiji predložila načrt za perutnino, mleko, jajca in med. Navedeni načrt zadostuje kot jamstvo in bi ga bilo treba odobriti. Zato bi bilo treba vnose za perutnino, mleko, jajca in med za Bosno in Hercegovino vključiti na seznam.

(5) Japonska je Komisiji predložila načrt za govedo. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za govedo za Japonsko vključiti na seznam.

(6) Moldavija je Komisiji predložila načrt za perutnino, proizvode iz akvakulture in jajca. Navedeni načrt zadostuje kot jamstvo in bi ga bilo treba odobriti. Zato bi bilo treba vnose za perutnino, proizvode iz akvakulture in jajca za Moldavijo vključiti na seznam.

(7) Pitcairn je trenutno vključen na seznam za med. Vendar Pitcairn ni predložil načrta, kakor zahteva člen 29 Direktive 96/23/ES. Zato bi bilo treba Pitcairn črtati s seznama.

(8) Vietnam je Komisiji predložil načrt za med. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za med za Vietnam vključiti na seznam.

(9) Da bi preprečili motnje v trgovini, bi bilo treba določiti prehodno obdobje za zadevne pošiljke s Pitcairna, ki so bile odobrene in odpremljene v Unijo pred datumom začetka uporabe tega sklepa.

(10) Sklep 2011/163/EU bi bilo zato treba ustrezno spremeniti.

(11) Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

Za prehodno obdobje do 16. maja 2013 države članice sprejmejo pošiljke medu s Pitcairna pod pogojem, da uvoznik dokaže, da so bili proizvodi odobreni in odpremljeni v Unijo pred 1. aprilom 2013.

Člen 3

Ta sklep je naslovljen na države članice.

V Bruslju, 11. marca 2013 Za Komisijo Tonio BORG Član Komisije

(1) UL L 125, 23.5.1996, str. 10.

(2) UL L 70, 17.3.2011, str. 40.